Momčilo Babić

Momčilo Babić (* 20. október 1952, Peć, Juhoslávia) je doktor lekárskych vied a profesor na Lekárskej fakulte Belehradskej univerzity, diplomat a veľvyslanec Srbskej republiky v Ruskej federacii . 
Životopis.
Vzdelanie získal v Belehrade, kde vyštudoval lekársku fakultu. Magisterský titul získal v Moskve ako štipendista Svetovej zdravotníckej organizácie na Medzinárodnej fakulte verejného zdravotníctva. Špecializáciu ukončil v odbore sociálne lekárstvo na lekárskej fakulte v Belehrade, kde vo veku 34 rokov získal doktorát a o dva roky neskôr sa stal na tejto fakulte vedeckým pracovníkom. Od roku 2000 je riadnym profesorom na Univerzite v Belehrade. Od roku 2013 bol riaditeľom Republikového fondu zdravotného poistenia.
Študijné pobyty a prednášky vo svete: "Center for disease control and prevention" – Atlanta (Georgia), "Johns Hopkins University" – Baltimore (Maryland), "National Institute of Health" – Bethesda (Maryland); "Georgetown University" – Washington (District of Columbia), "Karolinska institute" – Štokholm, "London School of Hygiene &amp; Tropical Medicine" – Londýn, "Semashko Institute" – Moskva (celkovo študijné pobyty v týchto inštitúciách v trvaní približne 2 rokov).
Bol riaditeľom sektora pre rozvoj Klinického centra Srbska a mestským tajomníkom pre zdravotníctvo v Zastupiteľstve mesta Belehrad, kde inicioval projekt „Belehrad – zdravé mesto“. V rokoch 1992 až 2001 bol riaditeľom Klinicko-nemocničného centra „KBC Bežanijska kosa“. Bol tiež námestníkom ministra zdravotníctva Srbskej republiky a predsedom Univerzitnej rady v Belehrade.
Prof. Dr. Momčilo Babić je autorom viac ako 250 vedeckých a odborných prác publikovaných v zahraničných a domácich časopisoch a na kongresoch, ako aj 24 lekárskych kníh vrátane monografií „Medicinski leksikon“ a „Scrining u medicini“. V spolupráci s Rush University v Chicagu vydal dve knihy, ktorých je hlavným autorom a editorom: „New Challenges in Health Care“ a „Modern Health Care Glossary“. Je autorom mnohých článkov z oblasti sociálneho lekárstva a manažmentu zdravia, ktoré prednáša na Lekárskej fakulte v Belehrade. Inicioval a koncipoval predmet „Moderná nemocnica“ akreditovaný pre 2. ročník pregraduálneho štúdia ako výberový predmet, ktorý vyučuje na Lekárskej fakulte.
Bol členom redakčnej rady najstaršieho lekárskeho časopisu "Srpski arhiv za celokupno lekarstvo" a členom predsedníctva Srbskej lekárskej asociácie. Je zodpovedným riešiteľom projektu „Medical Encyclopedia“, prvého vydania v srbskom jazyku, na ktorom sa zúčastňuje viac ako 250 významných lekárov a profesorov medicíny. Je prezidentom Lekárskeho akademického fóra, združenia lekárov akademickej proveniencie so sídlom v Belehrade. V roku 2012 bol Prvým európskym domom v Srbsku a Európskym hnutím vyhlásený za „Naj-Európana pre rok 2011“, pre oblasť programov a projektov, za projekt „Zdravotná politika v Srbsku do roku 2020“.
Profesor Babić sa už viac ako 30 rokov venuje maľbe; svoje diela daroval, a to predovšetkým nemocniciam.
Profesor Babić bol veľvyslancom Srbska na Slovensku. Usilovne pracoval na zlepšení dvojstranných vzťahov a spolupráce medzi týmito dvoma krajinami a národmi. Jeho výrok „Po Srboch milujem najviac Slovákov, sme bratské národy a zostaneme nimi navždy“ zarezonoval v slovenskej verejnosti, ktorej sa pri príležitosti Dňa ústavy Srbskej republiky v roku 2020 prihovoril po slovensky s odkazmi priateľstva a bratstva.
Vyznamenania a ocenenia.
Zahraničné vyznamenania.
 Slovensko